## Pravilnik o Upisniku ugovora o zastupanju turističkih zastupnika

### NN 62/1996 (24.7.1996.), Pravilnik o Upisniku ugovora o zastupanju turističkih zastupnika

# **MINISTARSTVO TURIZMA**

Na temelju članka 50. stavka 5. Zakona o turističkoj djelatnosti ("Narodne
novine", broj 8/96.), ministar turizma, donosi

## **PRAVILNIK**

### **O UPISNIKU UGOVORA O ZASTUPANJU TURISTIČKIH ZASTUPNIKA**

Članak 1.

Ovim Pravilnikom propisuje se oblik, sadržaj i način vođenja Upisnika
ugovora o zastupanju turističkih zastupnika.

Članak 2.

Turistički zastupnik, prije otpočinjanja obavljanja poslova zastupanja
domaćeg odnosno stranog organizatora putovanja ili posrednika u odredištima
putovanja, dužan je ugovor o obavljanju poslova zastupanja, koji je sklopio
s domaćim odnosno stranim organizatorom putovanja ili posrednikom (u daljnjem
tekstu: ugovor o zastupanju), dostaviti Ministarstvu turizma radi upisa
u Upisnik ugovora o zastupanju turističkih zastupnika (u daljnjem tekstu:
Upisnik).

Upis ugovora o zastupanju u Upisnik obavlja se na zahtjev turističkog
zastupnika ili organizatora putovanja odnosno posrednika koji je s turističkim
zastupnikom sklopio ugovor o zastupanju.

Članak 3.

U ugovoru o zastupanju obvezno se navode podaci o turističkom zastupniku
(ime i prezime, JMBG, državljanstvo i broj putovnice, ukoliko se radi o
stranom turističkom zastupniku) i podaci o domaćem odnosno stranom organizatoru
putovanja ili posredniku u čije ime turistički zastupnik obavlja poslove
turističkog zastupnika (tvrtka, sjedište i dr.).

Ako je turistički zastupnik strani državljanin, ne može početi obavljati
poslove zastupanja, ukoliko nije pribavio dozvolu boravka i radnu dozvolu.

Članak 4.

Upisnik se vodi u obliku tvrdo ukoričene knjige čiji su listovi numerirani.

Naslovna stranica Upisnika prikazana je obrascem broj 1 koji je sastavni
dio ovoga Pravilnika.

Odgovorna osoba Ministarstva turizma, prije prvog upisa ovjerava Upisnik
na unutarnjoj stranici korica Upisnika pečatom i potpisom ovlaštene osobe
tako da tekst ovjere glasi: "Ovaj Upisnik sadrži ukupno        numeriranih
stranica."

Članak 5.

Upisnik se vodi na obrascu broj 2 koji je sastavni dio ovoga Pravilnika.

U Upisnik se upisuju podaci o turističkom zastupniku iz ugovora o zastupanju,
vrijeme trajanja ugovora o zastupanju, turističko područje na kojem turistički
zastupnik zastupa organizatora putovanja ili posrednika, te ugostiteljski
objekt za smještaj ili adresa boravka turističkog zastupnika za vrijeme
trajanja ugovora o zastupanju.

Članak 6.

Uz Upisnik vodi se i Zbirka isprava.

Zbirka isprava vodi se u jednom omotu za svakog turističkog zastupnika
čiji je ugovor o zastupanju upisan u Upisnik.

Na omotu Zbirke isprava ispod naslova "Zbirka isprava" upisuje se ime
i prezime turističkog zastupnika i brojčana oznaka pod kojom je izvršen
upis ugovora o zastupanju u Upisnik.

U Zbirku isprava odlaže se, po jedan primjerak zahtjeva za upis u Upisnik
i ugovor o zastupanju turističkog zastupnika.

Članak 7.

Odgovorna osoba u Ministarstvu turizma, koja vodi Upisnik i Zbirku isprava,
dužna ih je čuvati na način da se zaštite od zlouporabe, uništenja i oštećenja.

Članak 8.

Podaci upisani u Upisnik i Zbirku isprava javni su.

Ministarstvo turizma nužno je dopustiti uvid u Upisnik i Zbirku isprava
svakom tko za to ima opravdan interes.

Uvid u Upisnik i Zbirku isprava obavlja se uz obvezno prisustvo odgovorne
osobe Ministarstva turizma.

Članak 9.

Upisnik i Zbirka isprava propisani ovim Pravilnikom smatraju se knjigama
odnosno ispravama trajne vrijednosti.

Članak 10.

Upisnik se može voditi i na osobnom računalu.

Kada se Upisnik vodi na osobnom računalu, na odgovarajući medij pohranjuje
se sigurnosna kopija Upisnika, koja služi kao pričuvna kopija u slučaju
oštećenja podataka iz upisa obrađenih u računalu.

Pričuvna kopija Upisnika čuva se na odvojenom mjestu osiguranom od neovlaštenog
pristupa i štetnih utjecaja (topline, vode i sl.).

Članak 11.

Nakon dostavljanja ugovora o zastupanju radi upisa u Upisnik, odgovorna
osoba u Ministarstvu turizma izdat će turističkom zastupniku potvrdu o
izvršenom upisu u Upisnik.

Članak 12.

Ako Ministarstvo turizma utvrdi da nisu ispunjeni propisani uvjeti za
upis ugovora o zastupanju u Upisnik, rješenjem će odbiti zahtjev za upis
u Upisnik.

Članak 13.

Ovaj Pravilnik stupa na snagu osmoga dana od dana objave u "Narodnim
novinama", a primjenjivat će se od 31. prosinca 1996. godine.

Klasa: 011-01/96-01/24
Urbroj: 529-02/96-01
Zagreb, 27. lipnja 1996.

Ministar
**mr. Niko Bulić,** v. r.

![](dodatni/365067.gif)

![](dodatni/365068.gif)

Ostalo, NN 62/1996-1236